《赠陈鸣野二首 其二》
明代·皇甫汸

吴市新逢面，嵇山旧隐名。思玄题赋就，观舞学书成。

门有高阳侣，家多燕赵声。更怜仲子意，辞爵一何轻。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。